מארק ג'קסון (כדורסלן, 1975)

מארק אנתוני ג'קסון (באנגלית: Marc Anthony Jackson; נולד ב-16 בינואר 1975) הוא כדורסלן עבר אמריקאי, אשר שיחק באופן פעיל בין השנים 1997–2010. ממוצעיו הכוללים לאורך 7 עונותיו בליגת ה-NBA הם 8.4 נקודות ו-4.3 ריבאונדים למשחק.

קריירת מכללות
ג'קסון נולד וגדל בפילדלפיה שבפנסילבניה, ובשנת 1993 החל ללמוד באוניברסיטת וירג'יניה קומונוולת'. לאחר שנה אחת עבר לאוניברסיטת טמפל אשר בפילדלפיה, על מנת לשחק בקבוצת הכדורסל שלה ("טמפל אוולס") תחת המאמן חבר היכל התהילה של הכדורסל ג'ון צ'ייני. בשתי עונותיו בקבוצה הוביל את שחקניה הן בנקודות והן בריבאונדים, עם ממוצעים כוללים של 15.9 נקודות ו-9.0 ריבאונדים בממוצע למשחק. בשתי העונות העפילה הקבוצה לטורניר אליפות המכללות, ובשתיהן הודחה ממנו בסיבוב השני.

קריירת משחק מקצועית
בדראפט ה-NBA 1997 נבחר ג'קסון על ידי גולדן סטייט ווריורס, בבחירה ה-37. על מנת לתמוך כלכלית במשפחתו, בחר להתחיל את קריירת המשחק בקבוצת טופאש בורסה הטורקית, אשר הציעה לו חוזה גבוה יותר מהחוזה הסטנדרטי ב-NBA לנבחרי הסיבוב השני בדראפט. ב-27 משחקיו בליגת העל הטורקית קלע 19.2 נקודות בממוצע למשחק.

בשתי העונות הבאות שיחק עבור אפס פילזן הטורקית (7 משחקים) וקנטבריה הספרדית (37 משחקים).

לקראת עונת  הצטרף לגולדן סטייט, ובמהרה הפך לאחד משחקניה הבולטים; החל מתחילת דצמבר 2000 שימש כשחקן חמישייה קבוע, וב-35 משחקיו בחמישייה הפותחת קלע 16.5 נקודות ואסף 9.5 ריבאונדים בממוצע למשחק. לאורך העונה כולה העמיד ממוצעים של 13.2 נקודות ו-7.5 ריבאונדים למשחק, ובסיומה נבחר לחמישיית הרוקיז של העונה, על אף שהחמיץ 27 משחקים בשל פציעה. בסיום עונת הרוקי שלו חתם ג'קסון על הארכת חוזה ל-6 עונות נוספות בגולדן סטייט, בסך כ-24 מיליון דולר.

לאחר 17 משחקים בעונת , בהם קלע 4.9 נקודות למשחק בלבד, הועבר בטרייד למינסוטה טימברוולבס. ב-99 משחקיו עם הטימברוולבס עד לסיום עונת  קלע 5.3 נקודות בממוצע למשחק.

ביולי 2003 הועבר לפילדלפיה 76', כחלק מטרייד אשר במסגרתו גם גלן רובינסון נשלח לפילדלפיה, בעוד לטרל ספריוול נשלח למינסוטה, טרל ברנדון נשלח לאטלנטה הוקס וקית' ואן הורן נשלח לניו יורק ניקס. בעונתו הראשונה בפילדלפיה החמיץ 57 משחקים בשל פציעה בגבו, אולם בעונה העוקבת השתתף ב-81 משחקים והציג יכולת גבוהה עם ממוצעים של 12.0 נקודות ו-5.0 ריבאונדים למשחק.

באוגוסט 2005 הועבר בטרייד לניו ג'רזי נטס, ולאחר 37 משחקים הועבר בטרייד נוסף לניו אורלינס הורנטס. ב-83 משחקים בניו אורלינס עד לסיום עונת  קלע 7.9 נקודות בממוצע למשחק, לרוב כשחקן ספסל.

בקיץ 2007 עזב את ה-NBA, וחתם על חוזה באולימפיאקוס מליגת העל היוונית והיורוליג. ב-38 משחקיו עם אולימפיאקוס בשתי הליגות תרם 15.4 נקודות ו-5.6 ריבאונדים למשחק, אך שוחרר במרץ 2008 לאחר חיכוכים עם מאמן הקבוצה פנאיוטיס יאנאקיס.

ביוני 2008 חתם על חוזה באוניקס קאזאן, אשר השתתפה בליגת העל הרוסית וביורוקאפ.

בעונת 2009/2010 שיחק עבור אוברדוירו הספרדית, בטרם פרש ממשחק.

קישורים חיצוניים

הערות שוליים

כדורסלנים אמריקאים
כדורסלנים אפרו-אמריקאים
פנסילבניה: כדורסלנים
כדורסלני אוניברסיטת וירג'יניה קומונוולת'
כדורסלני אוניברסיטת טמפל
בחירות דראפט של גולדן סטייט ווריורס
כדורסלני טופאש בורסה
כדורסלני אנאדולו אפס
כדורסלני גולדן סטייט ווריורס
כדורסלני מינסוטה טימברוולבס
כדורסלני פילדלפיה 76'
כדורסלני ניו ג'רזי נטס
כדורסלני ניו אורלינס הורנטס
כדורסלני אולימפיאקוס
כדורסלני אוניקס קאזאן
כדורסלני אוברדוירו
אמריקאים שנולדו ב-1975